ARoS Aarhus Kunstmuseum
ARoS Aarhus Kunstmuseum er et museum, oprindelig oprettet som Aarhus Kunstmuseum i 1858 som en afdeling af Aarhus Museum. Museet rummer en omfattende samling af dansk kunst fra 1700-tallet til i dag med væsentlige værker af bl.a. Nicolai Abildgaard, Harald Giersing, Richard Mortensen, Svend Wiig Hansen og Per Kirkeby.
Også moderne udenlandsk kunst er repræsenteret, og den australskfødte billedkunstner Ron Muecks kæmpeskulptur Boy (1999) er blevet et vartegn for museet. Foruden maleri og skulptur vises tegninger, grafik, fotografi, video og film samt kunsthåndværk og design.
Museet delte hus med Forhistorisk Museum (nu Moesgaard Museum) indtil 1968, da det flyttede til en bygning i Vennelystparken, opført af C.F. Møller. I 2004 åbnede det i en ny stor bygning, tegnet 1997 af Schmidt, Hammer & Lassen og beliggende ved siden af Musikhuset Aarhus.
Oven på bygningen blev der i 2011 placeret en 150 m lang, cirkelformet rundgang, Your Rainbow Panorama, udført af glas i alle spektrets farver, projekteret af billedkunstneren Olafur Elíasson.